Un primar din Teleorman și-a scris numele pe monumentul eroilor din localitate, considerând că faptul de a fi fost ales de comunitate echivalează cumva cu sacrificiul suprem al eroilor căzuți pe front. Este vorba despre Iulian Olteanu, primar PSD din comuna Salcia, comună cunoscută îndeosebi pentru faptul că acolo își are sediul una dintre cele mai prospere afaceri ale familiei Dragnea. Nu mică a fost surpriza locuitorilor localității de a constata, în ziua în care s-au comemorat eroii în întreaga țară, faptul că pe monumentul eroilor din localitate a apărut un nume nou… Alături de sergenți, soldați și căpitani, toți căzuți la datorie în lupta pentru țara lor, figurează pe monument numele primarului Iulian Olteanu. Exagerarea nu a scăpat netaxată, unora dintre participanții la evenimentul de ieri, 6 iunie, fiindu-le testată răbdarea în fața fenomenului.

Se pare că Iulian Olteanu consideră sincer că a fi ales de comunitate și a face sacrificiul suprem pentru țară sunt situații ce pot fi echivalate. Pe un monument, care să amintească oamenilor numele ce merită să fie bătute în piatră. Astfel, apare un nou politician în Teleorman care dă măsura justă a lipsei contactului cu realitatea și a aroganței supreme, așezându-și numele alături de al eroilor țării. Cu naturalețe. În realitate, undeva, în coloana vertebrală a acestor oameni ceva s-a rupt. Și s-a ajuns la situații rizibile, care, însă, probează un fenomen grav: conducătorii comunităților nu mai au alte repere decât pe ei înșiși….

